डुग्गर दा इतिहास महापुरखें दे तप-त्याग ते बलिदान दा इतिहास ऐ। इत्थें नेहियां नेक हस्तियां होइयां न, जिनें धर्म-न्यां, नीति, ते मनुक्खता दी रक्खेआ लेई अपने प्राणें दे बलिदान दित्ते। इनें विभूतियें दजे पवित्तर थाह्‌रें पर जेल्लै लोक इनेंगी अपनी शरधा दे फुल्ल अर्पत करने लेई किट्ठे होंदे न, तां इनें थाह्‌रें बड़े भारे-भारे मेले लगदे न। उंआं ते इस धरती दा चप्पा-चप्पा इनें श्हीदें दे स्मारकें दी सग्गोसारी च रस्सा-बस्सा करदा ऐ—जियां झिड़ी च बावा जित्तो दा स्मारक, बीरपुर च दाता रणपत दा, मढ़ ब्लाक च बावा भैरोनाथ दा, थड़ा कलोआल च बुआ भागो दा, आकलपुर च दाता सुक्खो दा, रठोआ च बावा भोतो दा, जम्मू च बाह्‌वे कश दाता अम्बो दा, कठुए कश जांड़ी थाह्‌रा पर ते जम्मू गोलगजराल च बावा सैह्‌जनाथ दे देवस्थान बड़े मन्ने-परमन्ने दे न। इंयां गै सिद्ध सोआंखा ते बवा मेईमल्ल दे स्थान बी न, जित्थें अपनी-अपनी जात-बरादरी दे लोकें दे लावा दूए लोक दर्शन करन औंदे न ते बड्डे भारे मेले बी लगदे न। मेलें दी द्रिश्टी कन्ने झिड़ी, सिद्ध-सोआंका, बुआ बागां, बावा मेईमल्ल आदि दे दवस्थान बड़े प्रसिद्द न, जित्थें हर ब’रै मेले लगदे न ते दूरा-दूरा थमां लोक औंदे न।